b'\n_START_ARTICLE_\nUrban VI\n_START_SECTION_\nBakgrunn\n_START_PARAGRAPH_\nBartolomeo Prignano var fra Napoli. Prignano promoverte til doktor i kirkerett og ble deretter professor og ansett kanonist ved universitetet i Napoli._NEWLINE_Han bega seg s\xc3\xa5 til Avignon der han skaffet seg innflytelserike venner. Den 21. mars 1364 ble han ordinert til erkebiskop av Acerenza i konged\xc3\xb8mmet Napoli, og den 14. april 1377 flyttet pave Gregor XI ham till erkebiskopsetet i Bari. Gregor XI hadde flyttet pavens sete fra Avignon tilbake til Roma.\n_START_SECTION_\nPave\n_START_PARAGRAPH_\nFor \xc3\xa5 hindre at en tilbakeflytting til Avignon skulle komme p\xc3\xa5 tale, krevde det romerske folk og presteskapet ved hans d\xc3\xb8d at en italiener skulle velges til hans etterf\xc3\xb8lger. _NEWLINE_Slik ble Urban VI pave, men dette valget ble \xc3\xa5rsaken til det s\xc3\xa5kalte vestlige skisma i paved\xc3\xb8mmets historie. _NEWLINE_Urban ble etter kort tid upopul\xc3\xa6r blant flertallet av sine egne kardinaler, grunnet stahet, hardhet og mangel p\xc3\xa5 klokskap. I 1381 hjalp Urban hertug Karl av Durrazzo med \xc3\xa5 sette seg i spissen for et \xc2\xabkorstog\xc2\xbb mot Napolis regjerende dronning, Johanna I av Napoli. Hun ble beseiret, tatt til fange og myrdet. Karl ble deretter Napolis konge under navnet Karl III av Napoli. Vennskapet mellom ham og paven tok imidlertid snart slutt. _NEWLINE_Grunnet mistanke om en sammensvergelse blant kardinalene, og om at den nye kongen st\xc3\xb8ttet oppr\xc3\xb8rerne, bannlyste Urban kongen, og beleiret Napoli med interdikt. I 1386 forh\xc3\xb8rte og myrdet Urban fem kardinaler, en blodsd\xc3\xa5d som f\xc3\xb8rte til et betydelig frafall av tilhengere, og uviljen mot ham vokste. _NEWLINE_I 1389 bestemte Urban at Maria bes\xc3\xb8kelsesdag skulle feires som allmenn kirkefestdag hvert \xc3\xa5r 2. juli, og at det hvert 33. \xc3\xa5r skulle feires som jubel\xc3\xa5r. Neste jubel\xc3\xa5r ville inntreffe \xc3\xa5ret etter, men Urban rakk ikke \xc3\xa5 oppleve det f\xc3\xb8r han d\xc3\xb8de den 15. oktober 1389, if\xc3\xb8lge mange kilder forgiftet av romerne._NEWLINE_Urban VI var den siste paven som ved valget ikke tilh\xc3\xb8rte kardinalkollegiet.'